מא.  על השלג



	
	מא. על השלג
	








שֶלֶג,כְּפוֹר דַּק, מֵעֲנַן שָׁמַיִם



תֵּרֵד לְאַט לָאֶט וְתַשְׁקִיט רוּחַ;



תַלְבִּין פְּנֵי תֵבֵל וְשָׁם תָּנוּחַ



לִהְיוֹת כְּטִיט מִרְמָס לְכַף רַגְלַיִם.

אַתָּה דְמוּת חָסִיד נְקִי כַפַּיִם



בִּדְבַר אֱלֹהִים נֶאֱמָן בָּטוּחַ;



דֹּרֵשׁ לְעַמּוֹ טוֹב, נְכֵה הָרוּחַ,



נִבְזֶה וְסֹבֵל רָע, טְהוֹר עִינַיִם.

מוּסָר, עֲנָוָה, כָּל אֱנוֹשׁ מִמֶּךָּ



יָבִין, וְיִצְרוֹ יֶאֱסֹר בַּכֶּבֶל,



יִפְחַד עֲלֵי יוֹמוֹ וְעַל צַלְמָוֶת.

אֶזְכֹּר חֲטָאַי, יוֹם אֲשֶר אֶרְאֶךָּ;



אֶזְכֹּר יְמֵי יַלְדוּת וְשַׁחְרוּת הֶבֶל:



אֶזְכֹּר יְמֵי זִקְנָה וְיוֹם הַמָּוֶת.







את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/36986